Prostorni plan republike Srbije

**Prostorni plan republike Srbije** (PPRS) je planski dokument definisan zakonom o prostornom planiranju koji se donosi za teritoriju čitave države. Ostali planski dokumenti (regionalni prostorni plan, prostorni plan područja posebne namene, prostorni plan jedinice lokalne samouprave i urbanistički planovi) moraju biti u skladu sa Prostornim planom Republike Srbije. PPRS se donosi za period od najmanje 10, a najviše 25 godina. Odluku o izradi Prostornog plana republike Srbije donosi Vlada, na predlog ministarstva nadležnog za poslove prostornog planiranja.

## Istorijat
Prvi prostorni plan republike Srbije je donet 1996. godine za period do 2010. godine. Njegova izrada počela je 1968. godine kada je Skupština republike Srbije donela odluku o njegovoj izradi, tako da je izrada ovog provog prostornog plana republike trajala skoro 30 godina. Ovaj dugi vremenski period izrade plana ukazuje i na detaljnost analize koja je izvršena da bi se dobio kvalitetan dokument. Za vreme izrade objavljena su dva fazna dokumenta pod nazivom Element I i Element II.

Prostorni plan republike Srbije iz 1996. godine se sastojao iz dve knjige sa sldećim sadržajem:

*Knjiga 1* - Ciljevi, planska rešenja i primena plana
*	ciljevi i osnovne postavke Prostornog plana republike Srbije
*	korišćenje i zaštita prirodnih resursa
*	stanovništvo, naselja, delatnosti i regionalna podela
*	saobraćaj i veze
*	turizam i zaštita životne sredine, prirodne i kulturne baštine
*	bilansi korišćenja prostora i karte prostornog plana
*	primena i sprovođenje prostornog plana
*Knjiga 2* - Planska i analitičko-dokumentaciona osnova:
*	ciljevi i planska rešenja sa objašnjenjima, obrazloženje pristupa i koncepcija planskih rešenja
*	osnovni nalazi iz analitičko dokumentacione građe pprs i dokumentacione karte
*	podaci o radnom timu i institucijama angažovanim u izradi PPRS
PPRS iz 1996. je sadržao 19 tematskih karata. Zakon o Prostornom planu republike Srbije proglašen je 19. marta 1996. godine.

Zakonom o planiranju iz 2003. godine ukinut je prostorni plan republike kao vrsta planskog dokumenta, a umesto njega uvedena je Strategija prostornog razvoja Srbije.

## Novi prostorni plan
U ustavu republike Srbije iz 2006. se u članovima 99 i 105 spominje prostorni plan republike. Zakonom iz 2009. godine je ponovo vraćen prostorni plan republike kao vrsta planskog dokumenta. Odluku o izradi novog Prostornog plana Republike Srbije donela je Vlada 30. novembra 2009. godine. Prostorni plan Republike Srbije 2010-2014-2020 je usvojen na sednici Narodne skupštine 23. novembra 2010. godine u obliku zakona i stupio je na snagu 1. decembra 2010.

Prostorni plan Republike Srbije iz 2010. godine ima sledeći sadržaj:
* vizija, principi i ciljevi prostornog razvoja Republike Srbije
* regionalni razvoj
* priroda, ekološki razvoj i zaštita
* stanovništvo, naselja i socijalni razvoj
* održivi razvoj ekonomije, transporta i infrastrukture
* prostorna integracija Srbije
* indikatori i ključni prioriteti prostornog razvoja

PPRS iz 2010. sadrži 31 tematsku kartu i 5 referalnih karata. Da bi se obezbedilo ostvarivanje PPRS-a izrađen je poseban dokument koji se zove Program implementacije Prostornog plana Republike Srbije za period od 2011. do 2015. godine. Novi Program implementacije Prostornog plana Republike Srbije za period od 2016. do 2020. godine Vlada Republike Srbije usvojila je u decembru 2016.

## Izvori


## Vanjske veze
* Republička agencija za prostorno planiranje